Vakbondverteenwoordiger by Marikana doodgeskietŉ Vakbondverteenwoordiger van NUM is Maandag by Lonmin se Marikana-myn buite Rustenburg doodgeskiet. Die moord op die 44-jarige vrou volg ŉ paar dae voordat die Marikana-bloedbad van 2012 herdenk word. “Die vrou, wat ŉ werker by die myn was, was nie aan diens toe die voorval plaasgevind het nie,” het brig. Thulani Ngubane, woordvoerder van die polisie, gesê. “Sy is omstreeks 12:30 in die kop geskiet nadat sy ŉ winkel besoek het. Sy was glo onderweg na NUM se kantoor by Lonmin se Rowlandskag. Haar aanvallers het van die toneel gevlug terwyl hulle lukraak geskiet het. Ses 9mm-patroondoppies is op die toneel gevind.” Die polisie ondersoek ŉ saak van moord. Volgens Ngubane is niemand nog in verband met die voorval in hegtenis geneem nie. Die vrou is vermoedelik vermoor oor spanning tussen die twee vakbonde by die myn, AMCU en NUM. Intussen het Thandi Modise, die premier van Noordwes, die moord as wreed en sinneloos beskryf. “Een dood in dié voortgaande konflik, is een dood te veel, want dit krap weer ou wonde oop,” het Modise gesê. Altesaam 34 mense, omtrent almal stakende werkers, is in Augustus 2012 dood ná ŉ skermutseling met die polisie weens onluste by die myn. Tien mense, waaronder twee polisebeamptes, is in die voorafgaande week dood.